Diari Oficial de la Generalitat Valenciana


Sumari del DOGV 6965, del 14-02-2013 (2013/1597)

DECRET 33/2013, de 8 de febrer, del Consell, pel qual es modifica l'Acord de 17 de març de 2005, del Consell, pel qual es va declarar Paratge Natural Municipal l'enclavament denominat Els Arcs, en el terme municipal de Castell de Castells, se n'amplia l'àmbit territorial i se n'aprova conjuntament el pla especial de protecció.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2013/02/08/33/dof/vci/html**

### Dades del document

Número de DOGV
:   6965

Data del DOGV
:   14-02-2013

Secció del DOGV
:   I. DISPOSICIONS GENERALS

Número del document
:   2013/1597


Data del document
:   08-02-2013

Organisme emissor
:   Conselleria d'Infraestructures, Territori i Medi Ambient

Tipus de document
:   Decret

Anàlisi jurídica

 Descriptors 

:   * Castell de Castells
    * legislació
    * reserva natural
    * municipi

DECRET 33/2013, de 8 de febrer, del Consell, pel qual es modifica l'Acord de 17 de març de 2005, del Consell, pel qual es va declarar Paratge Natural Municipal l'enclavament denominat Els Arcs, en el terme municipal de Castell de Castells, se n'amplia l'àmbit territorial i se n'aprova conjuntament el pla especial de protecció. [2013/1597]
PREÀMBUL
El Paratge Natural Municipal Els Arcs va ser declarat per mitjà de l'Acord de 17 de març de 2005, del Consell, seguint les disposicions establides en el Decret 109/1998, de 29 de juliol, del Consell, pel qual es va regular la declaració de paratges naturals municipals i les relacions de cooperació entre la Generalitat i els municipis per a la seua gestió, una disposició que es trobava vigent en aquell moment.
L'acord de declaració esmentat establia que posteriorment s'hauria de redactar el seu pla especial de protecció, instrument d'ordenació d'esta figura tal com es preveu en l'article 31 de la Llei 11/1994, de 27 de desembre, de la Generalitat, d'Espais Naturals Protegits de la Comunitat Valenciana. Per això, l'Ajuntament de Castell de Castells va iniciar la redacció d'este document, el tràmit d'aprovació del qual culmina amb l'entrada en vigor d'este decret.
Així mateix, aprofitant la redacció del pla especial s'ha efectuat una revisió de l'àmbit territorial de l'espai natural protegit, que en el seu moment només va incloure terrenys de titularitat municipal, per a intentar incorporar-hi alguns dels enclavaments privats que en van quedar inicialment exclosos, com també per a corregir alguns errors comesos en deixar fora del perímetre protegit camins rurals i barrancs.
En conseqüència, a causa d'esta modificació dels límits actuals del paratge natural municipal, i atenent les disposicions de l'apartat segon de l'acord de declaració, que establix la necessitat de l'aprovació pel Consell de qualsevol variació del que s'hi recull, s'ha procedit a tramitar de forma conjunta l'aprovació del pla especial i l'ampliació de l'àmbit territorial del paratge, seguint per a això les disposicions del Decret 161/2004, de 3 de setembre, del Consell, de regulació dels paratges naturals municipals, que ha substituït el Decret 109/1998, de 29 de juliol, del Consell, derogat. Amb esta finalitat, s'ha utilitzat la forma de decret del Consell, en virtut del que establix l'article 24.2 de la Llei 11/1994, de 27 de desembre, de la Generalitat (en la redacció donada per l'article 70.2 de la Llei 16/2010, de 27 de desembre, de la Generalitat, de Mesures Fiscals, de Gestió Administrativa i Financera, i d'Organització de la Generalitat).
Per tot això, atenent la proposta d'ampliació realitzada per l'Ajuntament de Castell de Castells, en virtut del que establix l'article 49.1.10a de l'Estatut d'Autonomia de la Comunitat Valenciana, que establix, entre altres matèries, la competència exclusiva de la Generalitat sobre espais naturals protegits, d'acord amb les disposicions de l'article 149.1.23a de la Constitució Espanyola, i després de complir en el procediment els tràmits necessaris previstos específicament en la Llei 11/1994, de 27 de desembre, de la Generalitat, i en el Decret 161/2004, de 3 de setembre, del Consell, a proposta de la consellera d'Infraestructures, Territori i Medi Ambient, conforme amb el Consell Jurídic Consultiu de la Comunitat Valenciana i amb la deliberació prèvia del Consell, en la reunió del dia 8 de febrer de 2013,
DECRETE
Article 1. Modificació de l'àmbit territorial del paratge natural municipal
Es modifica el contingut dels annexos I i II de l'Acord de 17 de març de 2005, del Consell, pel qual es va declarar Paratge Natural Municipal l'enclavament denominat Els Arcs, en el terme municipal de Castell de Castells, que queden de la forma recollida en els annexos I i II d'este decret.
Article 2. Pla especial de protecció
1. En virtut de les disposicions de l'article 7 del Decret 161/2004, de 3 de setembre, del Consell, de regulació dels paratges naturals municipals, s'aprova el Pla Especial de Protecció del Paratge Natural Municipal Els Arcs, en el terme municipal de Castell de Castells.
2. En l'annex III d'este decret s'inclou la part dispositiva del Pla Especial de Protecció del Paratge Natural Municipal Els Arcs mencionat.
DISPOSICIONS FINALS
Primera. Execució i desplegament
S'autoritza la persona titular de la conselleria competent en matèria d'espais naturals protegits perquè, en el marc de les seues competències, dicte tot el necessari per a l'execució i el desplegament d'este decret.
Segona. Entrada en vigor i revisió
1. Este decret entrarà en vigor l'endemà de la publicació en el Diari Oficial de la Comunitat Valenciana.
2. Qualsevol modificació del que s'establix en este decret haurà de ser aprovada per decret del Consell, amb audiència prèvia de l'Ajuntament de Castell de Castells, que en el seu moment va ser el que va presentar la proposta d'ampliació del Paratge Natural Municipal Els Arcs.
València, 8 de febrer de 2013
El president de la Generalitat,
ALBERTO FABRA PART
La consellera d'Infraestructures, Territori i Medi Ambient,
ISABEL BONIG TRIGUEROS
ANNEX I
Nova delimitació textual del Paratge Natural Municipal Els Arcs
1. L'àmbit territorial del Paratge Natural Municipal Els Arcs queda definit per les parcel·les cadastrals següents del terme municipal de Castell de Castells, segons la cartografia oficial de la Direcció General de Cadastre, del Ministeri d'Economia i Hisenda, de desembre de 2009: Polígon 1: parcel·les 98, 99, 210, 212, 469, 472, 473, 467, 763, 801, 802, 803, 804, 805, 809, 810, 811, 813, 814, 815, 816, 818, 819, 829, 830, 831, 832, 833, 840, 861, 9007, 9010, 9012, 9013, 9035, 9047, 9048, 9068, 9071 i 9072. Polígon 2: parcel·les 43, 134, 573, 574, 575, 577, 579, 580, 581, 582, 583, 585, 586, 9011, 9012, 9028, 9030 i 9062.
2. Els límits geogràfics del paratge natural municipal són els següents:
a) Nord: propietats particulars del terme municipal de Castell de Castells.
b) Est: termes municipals de Bolulla i el Castell de Guadalest.
c) Sud: d'est a oest, terme municipal de Benimantell i, posteriorment, límit del terme municipal de Beniardá, excloses les parcel·les privades de les quals no s'ha obtingut consentiment.
d) Oest: terme municipal de Famorca.
Límits de terme municipal segons la cartografia de l'Institut Cartogràfic Valencià (ICV) sèrie CV-05, amb data d'agost de 2012.
3. Delimitació geogràfica: el Paratge Natural Municipal Els Arcs queda delimitat pel polígon els vèrtexs del qual, amb les coordenades corresponents, que consideren el sistema de referència European Datum 1950 (ED 50) i el sistema cartogràfic UTM (fus 30 N), s'inclouen en un arxiu en format digital que es troba a disposició de qui desitge consultar-lo a les dependències de la direcció general competent en matèria d'espais naturals protegits.
4. La superfície total del Paratge Natural Municipal Els Arcs és de 406,84 hectàrees.ANNEX II / ANEXO II
Delimitació cartogràfica / Delimitación cartográficaANNEX III
Part dispositiva del Pla Especial de Protecció del Paratge Natural Municipal Els Arcs, al terme municipal de Castell de Castells
TÍTOL I
Disposicions generals
Article 1. Naturalesa del pla
Este pla especial (PE) es redacta a l'empara de la Llei 11/1994, de 27 de desembre, de la Generalitat, d'Espais Naturals Protegits de la Comunitat Valenciana, i d'acord amb el que establix l'Acord de 17 de març de 2005, del Consell, pel qual es va declarar Paratge Natural Municipal l'enclavament denominat Els Arcs, en el terme municipal de Castell de Castells. Constituïx, per tant, un dels plans especials previstos en els articles 177 i següents del Reglament d'Ordenació i Gestió Territorial i Urbanística, aprovat per mitjà del Decret 67/2006, de 19 de maig, del Consell.
Article 2. Finalitat
1. El contingut i l'abast genèrics del PE respon a les determinacions de la Llei 11/1994, de 27 de desembre, de la Generalitat, com també al que establix l'Acord de 17 de març de 2005, del Consell.
2. L'objectiu genèric pel qual es redacta este PE és l'establiment de les mesures necessàries per a garantir la protecció del Paratge Natural Municipal Els Arcs, quant a la conservació i la millora de la fauna i flora, com també de les singularitats geològiques, paisatgístiques i culturals que presenta i l'ampliació de la superfície incloent-hi les parcel·les cadastrals de propietat privada de què s'ha obtingut consentiment, juntament amb els camins públics i els caixers d'aigua. El PE constituïx, per tant, el marc que regularà el règim d'ordenació de l'espai natural protegit, els usos i les activitats i l'ús públic.
Article 3. Àmbit
1. L'àmbit territorial del Paratge Natural Municipal Els Arcs queda definit per les parcel·les cadastrals següents de propietat pública i privada del terme municipal de Castell de Castells, segons la cartografia oficial de la Direcció General de Cadastre, del Ministeri d'Economia i Hisenda, de desembre de 2009:
Parcel·les de propietat pública:
Polígon 1: parcel·les 99, 210, 212, 473, 467, 763, 801, 804, 805, 809, 811, 814, 816, 818, 819, 829, 830, 831, 832, 833, 840, 861, 9007, 9010, 9012, 9013, 9035, 9047, 9048, 9068, 9071 i 9072.
Polígon 2: parcel·les 43, 134, 573, 574, 575, 579, 580, 581, 582, 583, 586, 9011, 9012, 9028, 9030 i 9062.
Parcel·les de propietat privada:
Les parcel·les cadastrals de propietat privada de què s'ha obtingut autorització per a incloure-les en la delimitació del paratge són les següents:
Polígon 1: parcel·les 98, 469, 472, 802, 803, 810, 813 i 815.
Polígon 2: parcel·les 577 i 585.
2. Les parcel·les cadastrals de propietat privada que finalment han quedat com a enclavaments del paratge per no disposar del consentiment exprés dels seus titulars són les recollides a continuació:
Polígon 1: parcel·la 817.
Polígon 2: parcel·la 584.
Estes parcel·les posseïxen les característiques especificades en l'article 9.1 de la Llei 11/1994, de 27 de desembre, de la Generalitat. A este efecte, es considerarà mesura prioritària d'actuació l'adquisició per part de l'Ajuntament de Castell de Castells de les parcel·les esmentades, per a les quals, a fi de facilitar la seua incorporació futura a l'àmbit del paratge, s'establix el règim específic desplegat en l'article 5.5 de la normativa d'este pla especial.
3. Els límits del Paratge Natural Municipal Els Arcs són els següents:
a) Al nord: amb propietats particulars del terme municipal de Castell de Castells.
b) A l'est: amb els termes municipals de Bolulla i el Castell de Guadalest.
c) Al sud: d'est a oest, amb el terme municipal de Benimantell, i posteriorment prosseguix pel límit del terme municipal de Beniardá, excloent-ne les parcel·les privades de les quals no s'ha aconseguit consentiment.
d) A l'oest: amb el terme municipal de Famorca.
Límits de terme municipal segons la cartografia de l'Institut Cartogràfic Valencià (ICV) sèrie CV-05, d'agost de 2012.
4. El Paratge Natural Municipal Els Arcs té una superfície total de 406,84 hectàrees.
Article 4. Efectes
1. De conformitat amb les disposicions de l'article 42 de la Llei 11/1994, de 27 de desembre, de la Generalitat, el PE s'ajustarà al que preveu la legislació urbanística.
2. Les determinacions d'este PE seran aplicables directament i prevaldran sobre el planejament urbanístic municipal.
3. El planejament urbanístic municipal que s'aprove després de l'entrada en vigor d'este PE haurà d'ajustar-se a les determinacions protectores que conté, amb l'assignació de les classificacions i qualificacions del sòl d'acord amb les normes i els criteris ací establits, i de manera que es respecten les limitacions d'ús imposades pel PE.
4. Les determinacions d'este pla s'entendran sense perjuí de les contingudes en les legislacions sectorials i, en particular, de les normes, els reglaments o els plans que s'aproven per al desplegament i el compliment de la finalitat protectora d'este pla, així com els d'aquells destinats a la millora de la qualitat de vida dels ciutadans i el desenrotllament sostenible.
En el cas que la normativa continguda en este pla resulte més protectora, s'aplicarà esta amb preferència sobre la continguda en la legislació sectorial, sempre que no estiga en contradicció amb la seua finalitat.
Article 5. Tramitació, vigència i revisió
1. El PE es tramitarà d'acord amb la legislació vigent.
2. Les determinacions del PE entraran en vigor a partir de l'endemà de la seua publicació en el Diari Oficial de la Comunitat Valenciana, i continuaran vigents fins que no es revise el pla per haver canviat prou les circumstàncies o els criteris que han determinat la seua aprovació.
3. La revisió o modificació de les determinacions del PE podrà realitzar-se en qualsevol moment seguint els mateixos tràmits que s'hagen seguit per a la seua aprovació i, per tant, estarà sotmesa al procediment d'avaluació d'impacte ambiental.
4. Quan es confeccionen i s'aproven les normes de gestió del Lloc d'Importància Comunitària Aitana-Serrella-Puigcampana i de la Zona d'Especial Protecció per a les Aus (ZEPA) Muntanyes de la Marina, esta normativa haurà de ser objecte d'adaptació, si és el cas, en els àmbits en què s'hi establisca.
5. No es considerarà revisió del PE l'ampliació dels límits tendent a incloure en l'àmbit del paratge les parcel·les cadastrals enclavades detallades en l'article 3.2, que podran ser incorporades, per mitjà d'una orde de la persona titular de la conselleria competent en matèria de medi ambient, en el cas que passen a ser de titularitat pública o s'obtinga el consentiment exprés per part dels seus propietaris, tal com s'exigix en l'article 3.3.f del Decret 161/2004, de 3 de setembre, del Consell, de regulació dels paratges naturals municipals.
Article 6. Contingut
El contingut de la documentació del PE es correspon amb les disposicions de l'article 183 i següents del Reglament d'Ordenació i Gestió Territorial i Urbanística, aprovat per mitjà del Decret 67/2006, de 19 de maig, del Consell. En concret, inclou els apartats següents:
1. Memòria informativa i justificativa.
Inclou els aspectes descriptius i justificatius, així com els estudis complementaris necessaris per al desenrotllament de l'ordenació, d'acord amb els objectius que en justifiquen l'elaboració.
2. Normativa.
La normativa d'este PE es dividix en dos grans apartats. El primer es dedica a l'establiment de normes generals per a la protecció de recursos naturals i per a la regulació de determinades activitats que incidixen en el medi natural. El segon es dedica a l'establiment de normes específiques per a la protecció d'espais determinats en funció dels valors que contenen.
3. Plànols.
El pla especial inclou els plànols següents:
a) Plànols d'informació.
b) Plànols d'ordenació.
Els plànols d'ordenació tenen caràcter normatiu i, conjuntament amb les disposicions del text formen part indivisible de la normativa del pla especial.
4. Normes per a la gestió.
5. Mecanismes de finançament.
6. Règim sancionador.
Article 7. Interpretació
1. En la interpretació d'este PE s'haurà d'atendre el que resulte de la seua consideració com un tot unitari, utilitzant sempre la memòria informativa i justificativa com a document en què es contenen els criteris i principis que han orientat la redacció del pla.
2. En cas de conflicte entre les normes de protecció i els documents gràfics del pla, prevaldran les primeres, excepte quan la interpretació derivada dels plànols reba el suport també de la memòria de tal manera que es faça patent l'existència d'algun error material en les normes.
3. En l'aplicació d'este PE prevaldrà la interpretació que comporte un major grau de protecció dels valors naturals i culturals de l'àmbit del pla.
4. En qualsevol supòsit no previst en este PE s'haurà d'obtindre l'informe favorable previ de l'Ajuntament de Castell de Castells i de l'òrgan competent en matèria de Xarxa Natura 2000, sense perjuí de les competències sectorials que hi puguen haver.
Article 8. Règim d'avaluació d'impactes ambientals
1. Els projectes, plans, actuacions, obres i activitats que es realitzen o implanten en l'àmbit territorial del paratge natural municipal se sotmetran al règim d'avaluació ambiental establit en la legislació autonòmica valenciana i estatal sobre avaluació d'impacte ambiental vigent en eixe moment.
2. Quan els usos i activitats, plans o projectes no estiguen inclosos en les normes d'ordenació i/o gestió de l'espai natural protegit i afecten un espai inclòs en la Xarxa Natura 2000, se sotmetran a una avaluació adequada dels seus efectes sobre el lloc de què es tracte. Esta avaluació, que es durà a terme seguint les directrius metodològiques derivades de la Directiva 92/43/CEE, del Consell, de 21 de maig de 1992, relativa a la conservació dels hàbitats naturals i de la fauna i flora silvestres, es realitzarà per mitjà d'un informe d'avaluació emés per la conselleria competent, en el qual s'establirà la viabilitat de l'actuació i, si és el cas, els condicionants per a la seua execució.
3. Totes les declaracions i estimacions d'impacte ambiental que afecten l'àmbit d'este PE se sotmetran a consulta de l'Ajuntament de Castell de Castells com a òrgan gestor del paratge natural municipal.
Article 9. Autoritzacions i informes previs
1. Esta normativa especifica, en les seues normes generals i normes particulars, les actuacions, els plans i els projectes l'execució dels quals requerix l'autorització de l'Ajuntament de Castell de Castells, i els que requerixen l'informe de la conselleria competent en matèria d'espais naturals protegits.
2. Les autoritzacions anteriors s'atorgaran sense perjuí de l'obligació d'obtindre les llicències o autoritzacions que siguen aplicables amb caràcter sectorial a determinades activitats, com també en concordança amb el que establix esta normativa.
3. Segons la legislació vigent en matèria d'aigües, per a la realització de qualsevol obra o treball en el domini públic hidràulic s'hauran d'obtindre les autoritzacions administratives necessàries per l'organisme de conca en l'àmbit de les seues competències, a excepció dels casos especials regulats legalment.
4. Segons la legislació vigent en matèria forestal, la conselleria competent en matèria forestal emetrà un informe preceptiu previ a l'autorització administrativa que corresponga sobre qualsevol projecte o actuació pública o privada que tinga com a objecte l'execució de projectes o la realització d'obres o instal·lacions que afecten muntanyes o terrenys forestals, llevat que es troben sotmesos al procediment d'estimació o avaluació d'impacte ambiental, cas en què n'hi haurà prou amb este últim procediment.
TÍTOL II
Normes generals de regulació d'usos i activitats
CAPÍTOL I
Normes sobre protecció de recursos de domini públic
Secció primera
Protecció de recursos hidrològics
Article 10. Marc general per a la protecció dels recursos hídrics i del domini públic hidràulic
1. La protecció dels recursos hídrics en l'àmbit del PE es regirà, amb caràcter general, per la normativa sectorial en matèria d'aigües i, de manera especial, pel Reial Decret Legislatiu 1/2001, de 20 de juliol, pel qual es va aprovar el Text Refós de la Llei d'Aigües, i les disposicions que el despleguen, així com la Directiva 2000/60/CEE, del Parlament Europeu i del Consell, de 23 d'octubre de 2000, per la qual s'establix un marc comunitari d'actuació en l'àmbit de la política d'aigües.
2. En l'aplicació d'este PE es tindrà en compte el principi rector del Reial Decret Legislatiu 1/2001, de 20 de juliol, de manera que este siga compatible amb la gestió pública de l'aigua, l'ordenació del territori, la conservació i protecció del medi ambient i la restauració de la naturalesa, a l'efecte que este regula, i fonamentalment quant al domini públic hidràulic.
3. En relació amb el domini públic hidràulic i en el marc de les competències que hi són atribuïdes, l'Estat exercirà les funcions que li són atribuïdes per la legislació sectorial vigent.
Article 11. Qualitat de l'aigua
1. Amb caràcter general, queden prohibits els usos i les activitats que contribuïsquen a deteriorar la qualitat de les aigües, com també les actuacions, obres i infraestructures que puguen dificultar el flux hídric.
2. A fi de protegir la qualitat de les aigües, s'haurà de vetlar per l'estricte compliment de la legislació vigent en matèria d'extracció d'aigües, abocaments i depuració.
Article 12. Caixers de riu, riberes i marges dels cursos d'aigua
1. Es mantindran les condicions naturals dels caixers de riu, i quedaran prohibides les obres i construccions, amb caràcter provisional o permanent, que puguen alterar o dificultar el curs de les aigües, que no es podran canalitzar o dragar excepte en els casos necessaris per a obres autoritzades de condicionament o neteja de caixers de riu.
2. Es consideren compatibles amb la protecció del paratge les actuacions de manteniment i gestió de recursos hídrics que ha de realitzar la Confederació Hidrogràfica del Xúquer en l'àmbit de les seues competències.
3. En la zona de domini públic hidràulic, així com en els marges inclosos en les zones de servitud i de policia definides en la Llei d'Aigües, es conservarà la vegetació i no es permetrà la transformació a cultiu dels terrenys actualment erms o destinats a usos forestals. Es permetran labors de neteja i desbrossament selectives quan hi haja risc per a la seguretat de les persones o els béns, en cas d'avinguda o quan hi haja risc d'incendis.
4. Es prohibix l'ocupació del domini públic hidràulic i de la zona de servitud per instal·lacions o construccions de qualsevol tipus, permanents o temporals, així com l'extracció d'àrids, excepte en els casos necessaris per a obres autoritzades de condicionament o neteja dels caixers de riu.
5. Tota actuació que afecte el domini públic hidràulic i zones de policia i servitud haurà de comptar, prèviament a l'execució, amb l'informe favorable de l'organisme de conca.
Article 13. Protecció d'aigües subterrànies
Queda prohibit l'establiment de pous, rases, galeries o qualsevol dispositiu destinat a facilitar l'absorció pel terreny d'aigües residuals que puguen produir, per la seua toxicitat o per la seua composició química i bacteriològica, la contaminació de les aigües superficials o profundes.
Article 14. Abocaments
1. En aplicació de l'article 100 del Text Refós de la Llei d'Aigües, aprovat pel Reial Decret Legislatiu 1/2001, de 20 de juliol, es prohibix, amb caràcter general, l'abocament directe o indirecte d'aigües i de productes residuals susceptibles de contaminar les aigües continentals o qualsevol altre element del domini públic hidràulic, llevat que es compte amb l'autorització prèvia administrativa.
2. Es prohibix l'abocament sense depurar, directe o indirecte, d'aigües residuals, així com l'abocament o depòsit permanent o temporal de qualsevol tipus de residus sòlids, runa o substàncies, qualsevol que siga la naturalesa, que constituïsquen, o puguen constituir, un perill de contaminació de les aigües o degradació del seu entorn, excepte en els casos de neteja, d'acord amb el que preveu l'article 49 del Reglament del Domini Públic Hidràulic.
3. Per a la concessió de llicència urbanística relacionada amb qualsevol activitat que puga generar abocaments de qualsevol naturalesa s'exigirà la justificació del tractament que hagen de donar-s'hi per a evitar la contaminació de les aigües superficials i subterrànies. El tractament d'aigües residuals haurà de ser tal que s'ajuste a les condicions de qualitat exigides per als usos a què haja de ser destinada. En tot cas, les aigües resultants no podran superar els límits establits en la legislació sectorial.
L'efectivitat de la llicència urbanística quedarà condicionada, en tot cas, a l'obtenció i la validesa posterior de l'autorització d'abocament.
Article 15. Captacions d'aigua
Queden prohibides les obertures de pous o captacions d'aigua dins de l'àmbit del PE, excepte les destinades a satisfer les necessitats derivades de les infraestructures d'ús públic, sempre que es justifique com l'única via d'abastiment possible. En tot cas, hauran d'efectuar-se de manera que no provoquen repercussions negatives sobre el sistema hidrològic i la resta dels aprofitaments.
Article 16. Fonts i surgències
1. Els possibles aprofitaments de les aigües de les fonts i surgències d'aigua, així com les obres de qualsevol tipus que es puguen realitzar en el seu entorn, hauran de garantir el manteniment de la qualitat de les aigües i d'un cabal d'eixida mínim per a l'ús de les persones i de la fauna salvatge.
2. Es podran autoritzar obres, plantacions i altres actuacions destinades a millorar i adequar les àrees contigües a les fonts per a potenciar-ne l'ús públic.
Secció segona
Protecció de sòls
Article 17. Moviment de terres i extracció de recursos minerals
1. Els moviments de terra en l'àmbit del PE estaran subjectes a l'obtenció prèvia de la llicència urbanística, necessàriament amb l'informe favorable previ de la conselleria competent en matèria d'espais naturals protegits. Únicament es podran autoritzar els moviments de terra que estiguen vinculats a les actuacions que es consideren compatibles en el PE.
2. Quan es tracte de moviments de terra per a la correcció de talussos amb perill d'erosió, es permetran sempre que es limite a la mínima àrea d'actuació possible, complisquen les condicions establides en la llicència urbanística necessària i no suposen la destrucció o deteriorament d'espècies vegetals protegides o de gran valor mediambiental.
3. Es prohibix l'extracció de recursos minerals en tot l'àmbit del paratge, ja que es considera una activitat incompatible amb la conservació dels valors naturals que atresora este espai natural protegit.
Article 18. Conservació de la coberta vegetal
1. Es consideren prioritàries, en l'àmbit del PE, totes les actuacions que tendisquen a conservar o recuperar la coberta vegetal com a mitjà per a evitar els processos erosius.
2. Les actuacions que puguen alterar o perjudicar de manera significativa les condicions de l'espai natural protegit, o de les espècies de flora silvestre existents, requeriran la redacció d'una memòria o projecte, que serà aprovat per l'Ajuntament de Castell de Castells amb l'informe favorable previ de la conselleria competent en matèria de medi ambient.
3. Els treballs de restauració de la coberta vegetal aniran dirigits a la conservació i recuperació de les formacions vegetals autòctones característiques.
Article 19. Pràctiques de conservació de sòls
1. Es prohibix la destrucció de bancals i marges d'estos, així com les transformacions agrícoles i les labors que posen en perill la seua estabilitat o suposen la seua eliminació.
2. A les zones amb sòls degradats per l'erosió s'afavoriran totes les actuacions que tendisquen a la seua conservació (recuperació de la coberta vegetal, restauració i manteniment de marges, bancals, murs de pedra, manteniment d'antics cultius llenyosos, etc.).
3. D'acord amb les disposicions de l'article 28 de la Llei 3/1993, de 9 de desembre, de la Generalitat, Forestal de la Comunitat Valenciana, l'Administració cuidarà l'estabilització i la regeneració dels terrenys situats en vessants, amb terrasses o bancals que hagen deixat de ser conservats o s'abandonen com a sòls agrícoles.
4. Es prohibix, amb caràcter general, la rompuda de terrenys amb vegetació silvestre per a l'establiment de noves àrees de cultiu. Així mateix, els mètodes de preparació del terreny en cas de dur-se a terme treballs de repoblació forestal seran tractaments puntuals, com l'excavació de clots o l'obertura de caselles.
5. Es prohibixen els aterrassaments de sòls, excepte en projectes de correcció de talussos.
6. Sempre que la realització d'una obra vaja acompanyada de la generació de talussos per desmunt o terraplè, caldrà fixar-los per mitjà de repoblació vegetal amb espècies pròpies de la zona o elements naturals. Excepcionalment, quan no hi haja altres solucions, es podran permetre les actuacions d'obra civil sempre que siguen tractades per mitjà de tècniques d'integració paisatgística.
Secció tercera
Protecció de la vegetació silvestre
Article 20. Formacions vegetals i hàbitats
1. Es consideren formacions vegetals subjectes a les determinacions d'este PE totes aquelles no cultivades o resultants de l'activitat agrícola. Esta determinació no inclou la vegetació adventícia que acompanya els cultius, ni les formacions ruderals i nitròfiles que colonitzen els carrers, vials, parets, cunetes, abocadors, enderrocs, erms i altres àrees molt antropitzades.
2. Es consideren hàbitats naturals d'interés, en l'àmbit territorial del paratge, els hàbitats que s'indiquen a continuació, identificats pels codis establits en l'annex I de la Llei 42/2007, de 13 de desembre, del Patrimoni Natural i de la Biodiversitat:
8130: Scrophulario sciophilae - Arenarietum intricatae O. Bolòs 1957.
6220\*: Teucrio pseudochamaepityos - Brachypodietum ramosi O. Bolòs 1957.
5210: Rhamno lycioidis - Quercetum cocciferae Br.Bl. & O. Bolòs 1954 (comunitats de Juniperus).
9340: Quercetum rotundifoliae Br.Bl. & O. Bolòs in Vives 1956.
4090: Salvietum mariolensis (O. Bolòs & Rigual 1967) De la Torre & Alcaraz ined.
6220\*: Saxifrago tridactylitae - Hornungietum petraeae Izco 1974.
8210: Jasionetum foliosae Font Quer 1935.
5330: Rosmarinion officinalis Br.l. ex Molinier 1934 (matolls termomediterranis).
4090: Sideritido incanae - Salvion lavandulifoliae (Rivas Goday & Rivas-Martínez 1969) Izco & A. Molina 1989.
1430: Plantagini sempervirentis - Santolinetum squarrosae G. López 1976.
El símbol \* fa referència als tipus d'hàbitats prioritaris.
Article 21. Tala i recol·lecció
1. Sense perjuí de les disposicions de l'article 18 d'estes normes, es prohibix la recol·lecció total o parcial de tàxons vegetals per a fins comercials.
2. Segons les disposicions del Decret 70/2009, de 22 de maig, del Consell, pel qual es va crear i es regula el Catàleg Valencià d'Espècies de Flora Amenaçades i es regulen mesures addicionals de conservació, per a tàxons protegits, catalogats i no catalogats, i vigilats, es prohibix collir-los, tallar-los, mutilar-los, arrancar-los o destruir-los de la naturalesa. També es prohibix posseir, naturalitzar, transportar, vendre, comerciar o intercanviar, oferir amb fins de venda o intercanvi, importar o exportar exemplars vius o morts, així com els seus propàguls o restes, excepte els casos en què reglamentàriament es determine. Estes prohibicions s'aplicaran a totes les fases del cicle biològic d'estos tàxons.
3. Per a qualsevol de les categories de protecció del Decret 70/2009, de 22 de maig, del Consell, queda prohibida qualsevol afecció al seu hàbitat que tinga repercussions negatives sobre els tàxons.
4. Les prohibicions genèriques per a estos tàxons de l'apartat 2 només podran alçar-se segons les disposicions de l'article 14 del decret esmentat.
5. Sense perjuí de les disposicions dels apartats 2 i 3 d'este article, es permet la recol·lecció consuetudinària de fruits, llavors i plantes silvestres de consum tradicional, com ara bolets, espàrrecs, móres, etc., sempre que hi haja consentiment tàcit del propietari i sense perjuí de les limitacions específiques que la conselleria competent en matèria de medi ambient puga establir quan resulte perjudicial, per la seua intensitat o altres causes, per a la flora o fauna. En el cas de recol·lecció de plantes silvestres o bolets, queda prohibida l'arrancada de la planta, s'haurà de recol·lectar per mitjà de tallada i no es permetrà l'ús d'instruments com ara aixades o rastells.
La recollida de fongs als terrenys forestals queda regulada per l'Orde de 16 de setembre de 1996, de la Conselleria d'Agricultura i Medi Ambient, per la qual es regula la recol·lecció de bolets i altres fongs al territori de la Comunitat Valenciana.
6. Sense perjuí de la necessitat d'obtindre l'autorització corresponent de la conselleria competent en matèria forestal i del que es recull en el Decret 98/1995, de 16 de maig, del Consell, pel qual es va aprovar el Reglament de la Llei 3/1993, de 9 de desembre, de la Generalitat, Forestal de la Comunitat Valenciana, es podrà realitzar l'extracció de fusta o llenya si respon a algun dels criteris següents:
a) Com a resultat de tractaments de millora de les formacions arbrades.
b) Com a resultat de labors de prevenció d'incendis.
c) Com a resultat de mesures fitosanitàries.
d) Per eradicació d'espècies al·lòctones invasores.
e) Amb motiu de la realització d'estudis científics.
Article 22. Gestió general de la vegetació
1. Els treballs de gestió, regeneració i recuperació de la coberta vegetal tindran per objecte la formació i potenciació de les comunitats vegetals naturals característiques de l'àmbit del pla, en els diferents estadis de desenrotllament, amb un èmfasi especial en els hàbitats prioritaris identificats en l'article 20 d'esta normativa.
2. Queda prohibida la introducció i repoblació amb espècies exòtiques, i per estes s'entén tota espècie, subespècie o varietat que no pertanga, o haja pertangut històricament, a la vegetació silvestre de l'àmbit del pla.
3. La introducció i reintroducció d'espècies autòctones que no existisquen actualment a la zona, i la manera de realitzar-la requeriran un pla de reintroducció, d'acord amb els criteris establits per la Unió Internacional de Conservació de la Naturalesa (UICN), a més de l'autorització de la conselleria competent en matèria de medi ambient.
4. Queda prohibida en l'àmbit del paratge la introducció d'espècies susceptibles de constituir plagues o de generar malalties.
5. La gestió dels recursos forestals dirigirà les seues actuacions a la conservació, millora i protecció dels terrenys forestals segons les determinacions de la Llei 3/1993, de 9 de desembre, de la Generalitat, i del seu reglament executiu aprovat pel Decret 98/1995, de 16 de maig, del Consell.
D'acord amb els articles 72 i següents del Decret 98/1995, de 16 de maig, del Consell, és obligatòria l'autorització de la conselleria competent en matèria forestal per a realitzar qualsevol modificació de l'estructura vegetal d'una finca forestal (aclarides, tales de millora i sanejament, podes de formació, neteges, tales, etc.). Caldrà adjuntar a la sol·licitud d'autorització el document en què s'especificaran les accions previstes, i al qual s'hauran d'ajustar els treballs que cal realitzar.
Secció quarta
Protecció de la fauna
Article 23. Protecció de la fauna silvestre
1. En relació amb la protecció de la fauna silvestre, s'haurà d'atendre, en tot cas, la normativa sectorial que hi siga aplicable, com també les diferents regulacions sobre l'estat legal de les diferents espècies de l'àmbit d'estudi segons els catàlegs d'espècies amenaçades (tant a escala regional com nacional), directives comunitàries o convenis internacionals.
2. Sense perjuí de la normativa sectorial aplicable sobre fauna, es consideren protegides totes les poblacions d'espècies animals silvestres del paratge, amb les excepcions següents:
a) Espècies cinegètiques, regulades específicament per les seues normatives sectorials.
b) Espècies el control de poblacions de les quals puga ser autoritzat o promogut per la conselleria competent en matèria de medi ambient, de conformitat amb les determinacions de la normativa sectorial sobre fauna.
3. Les intervencions que es realitzen en el paratge sobre la coberta vegetal, els sòls, el medi hídric i, en general, els diferents hàbitats faunístics hauran de garantir el manteniment de les condicions adequades per a la pervivència i, si és el cas, la reproducció de les poblacions animals afectades.
4. Amb caràcter general, i sense perjuí del que establix la legislació sectorial sobre fauna, no es permeten en l'àmbit del paratge les activitats que puguen provocar, directament o indirectament, la destrucció o el deteriorament de poblacions d'espècies animals silvestres o dels seus hàbitats. La prohibició s'estén especialment als hàbitats i enclavaments necessaris per als cicles vitals de la fauna, com ara nius, caus i dormidors, així com en les èpoques de més sensibilitat.
En particular, es prohibix:
a) La destrucció, la mort, el deteriorament, la recol·lecció, el comerç, la captura en viu, la possessió o l'exposició d'animals vius o les seues restes que es troben protegides per la legislació sectorial vigent i per estes normes.
b) La recol·lecció, la possessió o el comerç d'ous o cries.
c) La producció de sons innecessaris que alteren la tranquil·litat habitual de la fauna.
d) L'emissió de llums que incidisquen negativament sobre hàbitats i enclavaments d'especial interés per a la fauna.
5. Per a evitar molèsties a la fauna durant la seua època de reproducció, els tractaments silvícoles i altres activitats potencialment pertorbadores es realitzaran fora de les èpoques més sensibles.
Article 24. Repoblació o solta d'animals
1. Es prohibix la repoblació i solta de qualsevol espècie animal exòtica, entesa per tal tota espècie, subespècie o varietat que no pertanga, o haja pertangut històricament, a la fauna de l'àmbit del pla, excepte l'ús d'espècies per a control biològic de plagues que realitze o autoritze l'Administració, amb l'informe favorable previ de la conselleria competent en matèria d'espais naturals protegits.
2. En relació amb les espècies autòctones catalogades i protegides, de conformitat amb les disposicions de les normes legals d'aplicació, la introducció i reintroducció d'espècies o el reforç de poblacions, i la manera de realitzar-les, requerirà un pla de reintroducció, d'acord amb els criteris establits per la Unió Internacional de Conservació de la Naturalesa (UICN), amb l'autorització o la promoció de la conselleria competent en matèria de medi ambient.
Article 25. Closes i tanques
L'alçament de closes i tanques en l'àmbit del PE complirà les disposicions del Decret 178/2005, de 18 de novembre, del Consell, pel qual s'establixen les condicions de les tanques en el medi natural i dels tancaments cinegètics, amb l'autorització prèvia de la conselleria competent en matèria de medi ambient. Tot això sense perjuí de l'obtenció de la llicència urbanística corresponent en els termes previstos per la llei.
Secció quinta
Xarxa Natura 2000
Article 26. Aplicació del règim de conservació de Xarxa Natura 2000
1. Com que és un espai inclòs en la Xarxa Natura 2000 per haver sigut declarat com a Zona d'Especial Protecció per a les Aus (ZEPA) Muntanyes de la Marina i Lloc d'Importància Comunitària (LIC) Serrella-Aitana-Puigcampana, serà aplicable a l'àmbit d'este paratge natural municipal que coincidisca amb les figures de protecció mencionades el règim de conservació previst en els apartats següents.
2. Seran aplicables plenament les mesures de conservació previstes en les normes de gestió de l'espai protegit de la Xarxa Natura 2000 que s'aproven en virtut del que establix l'article 45.1 de la Llei 42/2007, de 13 de desembre, del Patrimoni Natural i de la Biodiversitat, les quals constituiran l'instrument de gestió i contindran les mesures reglamentàries, administratives i contractuals previstes en l'article. Les normes de gestió prevaldran en cas de contradicció amb este pla especial.
3. Seran aplicables plenament les mesures que es dicten per a previndre el deteriorament dels hàbitats i les alteracions a les espècies que van motivar la selecció o declaració de l'espai Xarxa Natura 2000, de conformitat amb el que establix l'article 45.2 de la Llei 42/2007, de 13 de desembre.
4. Serà aplicable plenament el règim especial d'avaluació i autorització de plans, programes i projectes previst en l'article 45, apartat 4 i següents, de la Llei 42/2007, de 13 de desembre, i normes reglamentàries estatals i autonòmiques que el despleguen.
Secció sexta
Protecció del paisatge
Article 27. Impacte paisatgístic
1. Es consideraran els valors paisatgístics del paratge com un criteri determinant per a la ubicació de les diferents infraestructures i usos. En conseqüència, la implantació d'usos o activitats que per les seues característiques puguen generar un important impacte paisatgístic haurà de realitzar-se de manera que se'n minimitze l'efecte negatiu sobre el paisatge. Amb este fi, s'evitarà especialment la seua ubicació en llocs de gran incidència visual.
2. En tot cas, les instal·lacions i edificacions en el medi rural hauran d'incorporar les mesures d'emmascarament i mimetització necessàries per a la integració en el paisatge.
3. L'Ajuntament de Castell de Castells tindrà en compte, quan emeta informe sobre els projectes referents al paratge natural municipal o els autoritze, els efectes de la seua realització sobre els seus valors paisatgístics.
4. Les actuacions de qualsevol tipus que siguen autoritzades es realitzaran atenent la màxima integració en el paisatge i el seu mínim impacte ambiental.
5. Es protegirà el paisatge entorn de les fites i elements singulars de caràcter natural del paratge natural municipal, com la penya del Castellet, la penya de l'Hedra i Els Arcs, com també al voltant dels béns d'interés cultural presents en el seu àmbit (el Castellet i l'Esbardal de Miquel el Serril). Amb esta finalitat, s'establiran perímetres de protecció sobre la base de conques visuals que garantisquen la seua prominència en l'entorn.
Article 28. Integració paisatgística
1. L'equipament públic (bancs, taules, papereres, palissades, passamans, etc.), les edificacions que hi puguen ser introduïdes segons el que es permet en esta normativa o altres elements introduïts per l'home en el medi natural empraran materials o acabats amb unes característiques de color, brillantor i textura que presenten un aspecte neutre des del punt de vista paisatgístic i no resulten especialment cridaners, visibles o inusuals.
2. En general, es procurarà l'ús de materials naturals com ara la fusta i la pedra. No obstant això, si es requerix un altre tipus de materials se'n procurarà la integració cromàtica amb el seu entorn evitant l'ús d'acabats amb tonalitats saturades o molt lluminoses i evitant materials amb acabats que causen brillantors o reflectàncies pròpies dels acabats metàl·lics. En general, es procurarà l'enfosquiment de les superfícies i els acabats mats.
3. Els tancaments seran senzillament i visualment permeables, especialment en els punts des dels quals és possible contemplar vistes panoràmiques.
Article 29. Publicitat estàtica
1. Es prohibix, amb caràcter general, la col·locació de cartells informatius de propaganda, inscripcions o artefactes de qualsevol naturalesa amb fins publicitaris, incloent-hi la publicitat recolzada directament o construïda tant sobre elements naturals del territori com sobre les edificacions.
2. En el paratge s'admetran, únicament, els indicadors d'activitats, establiments i llocs que per les seues dimensions, disseny i col·locació siguen adequats a l'estructura ambiental on s'instal·len, així com tots els de caràcter institucional relacionats amb l'ús públic i la gestió de l'àmbit territorial objecte del pla especial.
Secció sèptima
Protecció del patrimoni cultural
Article 30. Definició del patrimoni cultural
1. En l'àmbit del PE, la protecció del patrimoni històric i cultural, inclòs el patrimoni arqueològic i paleontològic, es regirà per les disposicions de la Llei 4/1998, d'11 de juny, de la Generalitat, del Patrimoni Cultural Valencià, i per la Llei 5/2007, de 9 de febrer, de modificació de l'anterior.
2. La Llei 5/2007, de 9 de febrer, de modificació de la Llei 4/1998, d'11 de juny, de la Generalitat, establix que el patrimoni cultural valencià està constituït pels béns mobles i immobles de valor històric, artístic, arquitectònic, arqueològic, paleontològic, etnològic, documental, bibliogràfic, científic, tècnic o de qualsevol altra naturalesa cultural. També formen part del patrimoni cultural valencià, com a béns immaterials del patrimoni etnològic, les creacions, els coneixements, les tècniques, les pràctiques i els usos més representatius i valuosos de les formes de vida i de la cultura tradicional valenciana. Així mateix, formen part d'este patrimoni, com a béns immaterials, les expressions de les tradicions del poble valencià en les seues manifestacions musicals, artístiques, gastronòmiques o d'oci, i especialment les que han sigut objecte de transmissió oral i les que mantenen i potencien l'ús del valencià. Els béns immaterials de naturalesa tecnològica que constituïsquen manifestacions rellevants o fites d'evolució tecnològica de la Comunitat Valenciana són, així mateix, elements integrants del patrimoni cultural valencià.
3. Tota actuació arqueològica o paleontològica haurà de ser autoritzada expressament per la conselleria competent en matèria de patrimoni cultural. La sol·licitud d'autorització haurà de contindre un pla en què es determinen amb precisió els límits de la zona objecte de l'actuació, la identificació del propietari o propietaris dels terrenys i un programa detallat dels treballs que justifique la seua conveniència i interés científic i la qualificació professional, determinada reglamentàriament, de la direcció i equip tècnic encarregats d'estos. Les autoritzacions concedides hauran de ser comunicades a l'Ajuntament de Castell de Castells immediatament. La conselleria competent en matèria de patrimoni cultural establirà reglamentàriament els procediments d'inspecció oportuns per a comprovar que els treballs es despleguen segons el programa autoritzat, i n'ordenarà la suspensió immediata quan no s'ajusten a l'autorització concedida o es considere que les actuacions professionals no aconseguixen el nivell adequat. Una vegada conclosa l'actuació arqueològica o paleontològica, i dins del termini que en l'autorització o després de l'autorització fixe l'Administració o, si no n'hi ha, en el de dos anys, el promotor, a càrrec seu, sense perjuí de les disposicions de l'article 64.2 de la Llei 4/1998, d'11 de juny, de la Generalitat, haurà de presentar a la conselleria competent en matèria de patrimoni cultural una memòria científica dels treballs desplegats, subscrita per l'arqueòleg o paleontòleg director.
No s'atorgaran llicències municipals per a excavacions o remocions de terra amb fins arqueològics o paleontològics quan la llicència siga preceptiva d'acord amb la legislació urbanística, sense haver-se acreditat prèviament l'autorització a què es referix el paràgraf anterior. L'atorgament de la llicència es comunicarà a la conselleria competent en matèria de patrimoni cultural simultàniament a la notificació a l'interessat. Serà il·lícita tota actuació arqueològica o paleontològica que es realitze sense l'autorització corresponent, o sense subjecció als termes d'esta, així com les obres de remoció de terra, de demolició o qualssevol altres realitzades amb posterioritat al lloc on s'haja produït una troballa casual de béns arqueològics o paleontològics que no s'haja comunicat immediatament a l'Administració competent. La conselleria competent en matèria de patrimoni cultural ordenarà la paralització immediata de l'actuació o de l'obra i confiscarà tots els objectes i béns trobats, sense perjuí de les sancions que siguen procedents d'acord amb les disposicions de la llei esmentada.
4. Per a la realització d'obres, públiques o privades, en immobles compresos en zones arqueològiques o paleontològiques o en espais de protecció o àrees de vigilància arqueològica o paleontològica, així com, en general, en tots aquells en què es conega o presumisca fundadament l'existència de restes arquelògiques o paleontològiques d'interés rellevant, el promotor de les obres haurà d'aportar a l'expedient corresponent un estudi previ sobre els efectes que les obres projectades puguen causar en les restes d'esta naturalesa, subscrit per tècnic competent. Les actuacions necessàries per a l'elaboració d'este estudi seran autoritzades per la conselleria competent en matèria de patrimoni cultural, que establirà els criteris a què s'ha d'ajustar l'actuació, i se supervisaran per un arqueòleg o paleontòleg designat per la mateixa conselleria.
5. Si amb motiu de la realització de reformes, demolicions, transformacions o excavacions en immobles no compresos en zones arqueològiques o paleontològiques o en espais de protecció o àrees de vigilància arqueològica o paleontològica apareixen restes d'esta naturalesa o indicis de la seua existència, el promotor, el constructor i el tècnic director de les obres estaran obligats a suspendre immediatament els treballs i a comunicar la troballa en els termes preceptuats en l'article 65 de la Llei 4/1998, d'11 de juny, de la Generalitat, el règim de la qual s'aplicarà íntegrament. Si són béns mobles, la conselleria competent en matèria de patrimoni cultural, en el termini de deu dies des que tinga coneixement de la troballa, podrà acordar la continuació de les obres, amb la intervenció i vigilància dels servicis competents, i establirà el pla de treball, o, quan ho considere necessari per a la protecció del patrimoni arqueològic o paleontològic, i en tot cas quan la troballa es referisca a restes arqueològiques de construccions històriques o artístiques o a restes i vestigis fòssils de vertebrats, prorrogarà la suspensió de les obres i determinarà les actuacions arqueològiques o paleontològiques que s'hagen de realitzar. En qualsevol cas, donarà compte de la seua resolució a l'Ajuntament de Castell de Castells. La suspensió no podrà durar més del temps imprescindible per a la realització de les actuacions mencionades. Seran aplicables les normes generals sobre responsabilitat de les administracions públiques per a la indemnització, si és el cas, dels perjuís que la pròrroga de la suspensió puga ocasionar.
6. L'Ajuntament de Castell de Castells haurà de redactar un pla especial de protecció on s'ubique un Bé d'Interés Cultural (BIC), d'acord amb els criteris establits en l'article 39 de la Llei 4/1998, d'11 de juny, de la Generalitat, modificat per la Llei 5/2007, de 9 de febrer, que es tramitarà segons la legislació corresponent. Fins a l'aprovació definitiva del pla especial serà aplicable la normativa genèrica de protecció establida en la legislació sectorial i, si no n'hi ha, els criteris d'aplicació directa disposats en els articles 38 i 39 de la Llei 4/1998, d'11 de juny, de la Generalitat, modificada per la Llei 5/2007, de 9 de febrer.
7. Els elements i conjunts considerats recursos arqueològics i historicoartístics podran acollir usos turisticorecreatius, sempre que estos no impliquen la pèrdua dels seus valors científics i culturals i amb l'obtenció prèvia de l'informe favorable de la conselleria competent en matèria de patrimoni cultural.
Secció octava
Protecció de les vies pecuàries
Article 31. Conservació i defensa de les vies pecuàries
1. Qualsevol actuació que es duga a terme i que puga afectar les vies pecuàries que discorren per l'àmbit del paratge natural municipal haurà de complir el que establix la Llei 3/1995, de 23 de març, de Vies Pecuàries.
2. En aplicació de l'article 5 de la Llei 3/1995, de 23 de març, la classificació, la delimitació, la fitació o qualsevol altre acte relacionat amb estes correspon a la conselleria competent en matèria de medi ambient, que haurà de vetlar pel seu manteniment com a espai d'ús públic.
3. Es fomentarà la designació d'interés natural de la via pecuària present en l'àmbit d'este pla, d'acord amb el que establix l'article 17 de la Llei 11/1994, de 27 de desembre, de la Generalitat.
Secció novena
Protecció de coves i elements d'interés geològic
Article 32. Protecció de coves i elements d'interés geològic
1. Es consideren d'especial protecció tots els elements d'interés geològic i geomorfològic singular, així com les coves i els avencs presents dins de l'àmbit del paratge natural municipal.
2. En general, este PE està subjecte a les disposicions de la legislació sectorial que siga aplicable a cada un dels elements considerats dins d'este article.
3. Per a les coves i avencs presents en l'àmbit del paratge caldrà ajustar-se a les disposicions del Decret 65/2006, de 12 de maig, del Consell, pel qual es desplega el règim de protecció de les coves i es va aprovar el Catàleg de Coves de la Comunitat Valenciana. En especial, es respectaran els perímetres de protecció mencionats en l'article 9 del decret esmentat. Es consideren d'especial protecció tots els elements d'interés geològic i geomorfològic singular, així com les coves i avencs presents dins de l'àmbit del paratge natural municipal. En este sentit, es prestarà una atenció especial a les formacions dels Arcs i de l'Altar Gelat com a principals elements d'interés geomorfològic en l'àmbit de l'espai natural protegit.
CAPÍTOL II
Normes sobre regulació d'activitats i infraestructures
Secció primera
Activitats extractives i mineres
Article 33. Activitats extractives i mineres
Es prohibix la realització d'activitats extractives i mineres en l'àmbit del PE.
Secció segona
Activitats agrícoles
Article 34. Concepte
A l'efecte d'este pla, es consideren agrícoles les activitats relacionades directament amb l'explotació econòmica dels recursos vegetals cultivats amb l'ús de mitjans tècnics i instal·lacions que no suposen, ni tinguen com a conseqüència, la transformació del seu estat o característiques essencials.
Article 35. Tipus de cultius i incompatibilitats
1. Es consideren compatibles, en l'àmbit del pla especial el manteniment de les activitats agrícoles que es registren en el moment de l'aprovació d'este, sempre que siguen compatibles amb el planejament en vigor en eixe moment i hagen obtingut totes les autoritzacions sectorials corresponents i l'avaluació ambiental, si és el cas.
2. Es prohibix l'ampliació de la superfície de les àrees actualment existents dedicades a l'activitat agrícola. El cultiu d'espècies forestals de caràcter intensiu únicament podrà efectuar-se sobre estes àrees.
3. A l'efecte previst en l'apartat anterior, no es consideren sotmesos a l'activitat agrícola els terrenys el cultiu dels quals haja sigut abandonat per un termini superior a deu anys o que hagen adquirit signes inequívocs de la seua vocació forestal.
4. Es prohibixen, amb caràcter general, les pràctiques agrícoles amb la modalitat d'hivernacle o túnel.
Article 36. Construccions i instal·lacions relacionades amb les activitats agrícoles
Es prohibix, amb caràcter general, tot tipus d'edificació de nova planta, així com construccions i instal·lacions, vinculades a l'explotació agrària (magatzems de productes i maquinàries, quadres, estables, etc.), o a la primera transformació de productes (assecadors, serradores, etc.).
Article 37. Conservació dels antics terrenys cultivats
1. Els terrenys forestals existents en l'àmbit del paratge, definits genèricament per la Llei 3/1993, de 9 de desembre, modificada en l'article 2 per l'article 32 de la Llei 10/1998, de 28 de desembre, de Mesures Fiscals, de Gestió Administrativa i Financera, i d'Organització de la Generalitat, i cartografiats en l'inventari de sòl forestal que figura com a annex de l'Acord de 15 de juny de 2007, del Consell, pel qual es va aprovar l'Inventari Forestal de la Comunitat Valenciana, no es podran transformar en agrícoles, ni ser considerats com a tals.
2. Els marges de pedra, funcionals o en ruïnes associats a antics bancals o per a la correcció de processos erosius en terrenys agrícoles són d'especial interés en l'àmbit del PE, per la qual cosa s'establix, com a mesura prioritària, la seua restauració. Les pedres que s'usen per a la restauració hauran de procedir dels antics murs, i si no n'hi ha de pedreres legalitzades, tan pròximes com siga possible. Els marges es construiran sense rejuntar la cara exterior i fent volades regulars per les quals puga escalar la fauna. Es procurarà que l'estructura del mur tinga galeries naturals per a mamífers xicotets, per mitjà de la col·locació de tubs a diferents altures, que es retiraran una vegada consolidat el mur.
Secció tercera
Activitats ramaderes
Article 38. Concepte i règim general d'ordenació
1. Es consideren ramaderes les activitats relacionades amb l'explotació, cria, reproducció i aprofitament de les espècies animals. Amb caràcter general, es considera autoritzable el pasturatge extensiu dins de l'àmbit del pla especial. L'exercici d'esta activitat se sotmetrà a les normes i plans sectorials que hi siguen aplicables.
2. L'ordenació de la ramaderia extensiva sobre terrenys forestals haurà de realitzar-se, almenys, tenint en compte les condicions següents:
a) Delimitació d'àrees fitades.
b) Definició de la càrrega ramadera aplicable a les diferents zones.
c) Disseny d'un sistema de rotació per a evitar la sobrepastura.
d) En tot cas, les activitats ramaderes hauran de ser compatibles amb la protecció i el manteniment dels processos ecològics del paratge natural municipal, així com amb els seus usos didàctics i recreatius.
3. Tal com s'establix en l'article 4 del Decret 6/2004, de 23 de gener, del Consell, pel qual s'establixen normes generals de protecció en terrenys forestals incendiats, els terrenys forestals que hagen patit els efectes d'un incendi no podran ser destinats al pasturatge, almenys, durant els cinc anys posteriors a este.
4. Es podrà limitar temporalment l'activitat ramadera en determinades àrees o per a determinades espècies quan les condicions biològiques, sanitàries i mediambientals així ho aconsellen.
Article 39. Construccions i instal·lacions relacionades amb les activitats ramaderes
Queden prohibides les construccions ramaderes de nova planta en l'àmbit del paratge. Esta prohibició s'estén tant a la ramaderia intensiva estabulada, com a les construccions lligades a les explotacions extensives o semiextensives, com ara mallades, corrals i dormidors.
Secció quarta
Gestió forestal
Article 40. Terreny forestal. Gestió
1. A l'efecte d'este PE, es consideren forests o terrenys forestals els així definits en l'article 2 de la Llei 3/1993, de 9 de desembre, de la Generalitat, modificada per l'article 32 de la Llei 10/1998, de 28 de desembre, de Mesures Fiscals, de Gestió Administrativa i Financera, i d'Organització de la Generalitat.
2. En l'àmbit del PE, el règim de gestió dels terrenys forestals és el que s'establix, amb caràcter general, en la Llei 3/1993, de 9 de desembre, de la Generalitat, i el Decret 98/1995, de 16 de maig, del Consell, pel qual es va aprovar el seu reglament, així com en les disposicions de la Llei 43/2003, de 21 de novembre, de Forests, i, en particular, en el seu article 2.3.
3. Es promourà la declaració d'utilitat pública pel Consell, a l'efecte previst en la legislació forestal, dels terrenys forestals de propietat pública inclosos en l'àmbit del pla especial que no tinguen encara esta consideració.
4. Es promourà la firma de convenis, consorcis o qualsevol altra figura prevista per la legislació entre la conselleria competent en matèria forestal i l'Ajuntament de Castell de Castells o els propietaris particulars de terrenys forestals per a la realització de labors de reforestació i regeneració, treballs i tractaments de prevenció i extinció de plagues i malalties i de prevenció d'incendis.
Article 41. Repoblació forestal
1. La repoblació de terrenys forestals no catalogats, a iniciativa de l'Ajuntament de Castell de Castells, haurà de comptar amb l'autorització de la conselleria competent en matèria forestal, amb la presentació prèvia d'un projecte tècnic.
2. Els projectes de repoblació es redactaran seguint les directrius establides en l'Orde de 16 de maig de 1996, de la Conselleria d'Agricultura i Medi Ambient, per la qual es van aprovar les directrius tècniques bàsiques per a les actuacions d'aforestació o repoblació forestal de la Comunitat Valenciana. En qualsevol cas, els mètodes de preparació del terreny seran sempre puntuals, per considerar-se menys agressius amb el medi fàcilment erosionable.
3. El material vegetal utilitzat en les repoblacions haurà de complir els requisits exigits en l'annex II de l'esmentada Orde de 16 de maig de 1996, així com en el Decret 15/2006, de 20 de gener, del Consell, pel qual es regula la producció, comercialització i utilització dels materials forestals de reproducció, i el Reial Decret 289/2003, de 7 de març, sobre comercialització dels materials forestals de reproducció.
Article 42. Aprofitaments forestals
1. Es consideren, a l'efecte d'este pla especial, com a aprofitaments forestals les fustes, productes de selecció, llenyes, escorces, pastures, fruits, llavors, plantes aromàtiques, medicinals i condimentàries, mel, bolets i la resta de productes que es generen en els terrenys forestals. Estos aprofitaments requeriran l'autorització de la conselleria competent en matèria de medi ambient, sense perjuí de les disposicions de l'article 21 de la normativa d'este PE.
2. Els aprofitaments forestals en l'àmbit del paratge hauran d'ajustar-se a les disposicions de les normes i els plans sectorials que hi siguen aplicables.
3. Es prohibix, amb caràcter general, la transformació a usos agrícoles dels terrenys forestals.
4. L'aprofitament de pastures i recursos cinegètics podrà limitar-se quan se'n puga derivar un risc per a la conservació dels sòls o hi haja arbres jóvens, especialment en zones repoblades o en procés de regeneració.
5. D'acord amb les disposicions de l'article 82 del reglament de la Llei 3/1993, de 9 de desembre, de la Generalitat, l'extracció de productes forestals es realitzarà exclusivament a través de vies prèviament autoritzades per la conselleria competent en matèria forestal.
Article 43. Silvicultura
1. S'hauran d'aplicar tècniques silvícoles tan poc agressives com siga possible per a millorar la biodiversitat i multifuncionalitat de l'ecosistema forestal, i evitar, amb caràcter general, les acumulacions innecessàries de combustible en la forest.
2. En la planificació de les intervencions es tendirà a la formació de masses que protegisquen el sòl adequadament que tinguen, al mateix temps, una estructura amb discontinuïtat horitzontal i vertical de combustible per a reduir el risc d'incendis.
3. Les intervencions seran disperses, mai contínues, i de extensió xicoteta.
Article 44. Productes fitosanitaris forestals
1. En relació amb la utilització de productes fitosanitaris, caldrà ajustar-se a les disposicions de la normativa vigent en la matèria. Serà necessària l'autorització de la conselleria competent en matèria de medi ambient per a l'ús de mitjans aeris en l'aplicació d'estos productes.
2. En tot cas, es prohibix la utilització de productes d'ampli espectre i alta persistència, i dels que tinguen toxicitat manifesta contra els valors ecològics de la zona.
Article 45. Incendis forestals
1. En general, i en matèria d'incendis forestals, este PE està subjecte al que es determina en la legislació sectorial específica en la matèria.
2. En particular, s'establiran les mesures necessàries per al manteniment de les infraestructures de prevenció i extinció d'incendis existents en l'àmbit del paratge i el seu entorn, manteniment de les pistes i dels depòsits, etc.
3. Sense perjuí de les disposicions de la Llei 10/2004, de 9 de desembre, de la Generalitat, del Sòl No Urbanitzable, el Decret 6/2004, de 23 de gener, del Consell, pel qual s'establixen normes generals de protecció en terrenys forestals incendiats, establix en l'article 4 que els terrenys forestals que hagen patit els efectes d'un incendi no es podran destinar al pasturatge en els cinc anys següents.
4. Es prohibix l'ús del foc amb qualsevol finalitat en tot l'àmbit del paratge, així com tirar mistos i puntes de cigarret i l'ús de cartutxos de caça proveïts de tacs de paper.
5. Tant en el pla local de prevenció d'incendis forestals, preceptiu segons el que disposa l'article 138 del Reglament de la Llei Forestal de la Comunitat Valenciana, aprovat pel Decret 98/1995, de 16 de maig, del Consell, com en el pla d'actuació municipal davant del risc d'incendis, regulat en el Decret 163/1998, de 6 d'octubre, del Consell, que afecten el paratge natural municipal, haurà de considerar-se este espai com una àrea d'especial protecció i prioritat de defensa a què es fa referència en l'article 140 del reglament esmentat abans. Els dos plans seran tramitats i aprovats segons el que es regula en la legislació sectorial corresponent. Per a l'aprovació d'estos plans, s'haurà d'obtindre, en tot cas, l'informe favorable de la conselleria competent en matèria d'incendis forestals.
Secció quinta
Activitat cinegètica
Article 46. Normes generals
1. L'activitat cinegètica es considera compatible en l'àmbit del PE, i queda subjecta als períodes i les condicions establits en la legislació sectorial específica i els articles següents.
2. En particular, l'activitat cinegètica està permesa en els terrenys que actualment complixen les condicions legals establides per a esta activitat.
3. Amb la finalitat de garantir la supervivència de determinades espècies faunístiques amenaçades, la conselleria competent en matèria de medi ambient podrà establir limitacions a l'activitat cinegètica en un determinat territori i durant un determinat període de temps.
Article 47. Ordenació cinegètica
1. En general, i en matèria d'ordenació cinegètica, este pla està subjecte a les disposicions de la legislació sectorial que hi siga aplicable. En concret, el vedat de caça de què forma part l'àmbit del pla especial es regularà i es gestionarà d'acord amb el seu pla tècnic d'aprofitament cinegètic corresponent aprovat per l'Administració competent. Este pla, atenent els criteris establits en la legislació vigent sobre caça, haurà de garantir l'aprofitament sostenible dels recursos cinegètics, a partir de taxes d'aprofitament adequades a les existències censals de les poblacions cinegètiques.
2. Es fomentarà l'establiment de les zones de reserva cinegètica del tancat de què formen part els terrenys inclosos en el paratge, dins del seu àmbit.
3. Sense perjuí de les disposicions de la regulació sectorial sobre períodes de veda i espècies cinegètiques a la Comunitat Valenciana, la conselleria competent en matèria de medi ambient podrà determinar en l'àmbit del pla, si així ho requerix l'estat dels recursos cinegètics, limitacions específiques en les espècies abatibles i períodes hàbils.
4. L'ús cinegètic del paratge haurà de ser compatible amb els seus usos didàctics i d'esplai.
Secció sexta
Apicultura
Article 48. Normes generals
1. Els aprofitaments apícoles es consideren autoritzables en tot l'àmbit del paratge, sempre que es complisquen les disposicions del Reial Decret 209/2002, de 22 de febrer, pel qual s'establixen normes d'ordenació de les explotacions apícoles.
2. En el cas que els ruscos provoquen molèsties significatives o riscos per a l'ús públic, la conselleria competent en matèria de medi ambient i l'Ajuntament de Castell de Castells podran disposar-ne el trasllat a un altre emplaçament que no presente estos inconvenients o la retirada definitiva del paratge.
Secció sèptima
Activitat industrial
Article 49. Activitat industrial
Per considerar-se incompatible amb els objectes de protecció d'este PE, queda prohibida l'activitat industrial de qualsevol tipus en l'àmbit del paratge natural municipal, incloent-hi les instal·lacions d'emmagatzematge o primera transformació de productes primaris.
Secció octava
Ús públic del paratge natural municipal
Subsecció primera
Pla d'ús públic del paratge natural municipal
Article 50. Pla d'ús públic del paratge natural municipal
1. S'elaborarà un pla d'ús públic del paratge, que contindrà les determinacions necessàries per a l'ordenació i gestió de les activitats lligades al gaudi ordenat i a l'ensenyança dels valors ambientals i culturals del paratge, efectuades tant per iniciativa pública com privada o mixta.
2. L'ús públic del paratge haurà d'estar d'acord amb els usos permesos en sòl no urbanitzable protegit segons la Llei 10/2004, de 9 de desembre, de la Generalitat, del Sòl No Urbanitzable, especialment en relació amb les activitats recreatives i esportives que puguen dur-se a terme en l'àmbit del pla especial.
3. L'elaboració del pla d'ús públic comportarà la realització dels estudis corresponents en què s'avalue la incidència que el desplegament d'este tipus d'activitats puga tindre sobre els valors naturals que van motivar la declaració del paratge natural municipal, a fi d'evitar impactes negatius sobre estos.
4. L'homologació de les sendes existents en l'àmbit del paratge s'ajustarà al que establix el Decret 179/2004, de 24 de setembre, del Consell, de regulació del senderisme i esports de muntanya de forma compatible amb la conservació del medi natural.
5. El pla d'ús públic esmentat haurà de contindre necessàriament la regulació de la pràctica d'activitats de muntanya com ara senderisme, cicloturisme, etc. en l'àmbit del paratge. A este efecte, establirà els llocs i períodes en què es podran desenrotllar estes activitats sense perjuí per als valors naturals del paratge. S'ajustarà, en tot cas, a les disposicions del Decret 179/2004, de 24 de setembre, del Consell, o a la legislació vigent en esta matèria.
6. El pla d'ús públic establirà una ordenació i zonificació detallada a fi de regular les activitats d'esplai concentrat i les activitats esportives establides en els articles 53 i 55, respectivament, d'estes normes.
7. El pla d'ús públic determinarà i senyalitzarà, si és el cas, les vies d'accés al paratge, les zones aptes per a l'aparcament i els camins no transitables per vehicles. De la mateixa manera, vetlarà perquè es creen i es mantinguen les condicions d'accessibilitat necessàries per a assegurar un gaudi ple per part de tota la ciutadania, incloses les persones que patixen algun tipus de discapacitat. Inclourà també un pla de recollida de residus i neteja de les zones d'esplai.
8. El pla d'ús públic del paratge es complementarà amb actuacions de promoció i conscienciació social sobre els seus aspectes ambientals, com també el seu ús adequat i conservació.
9. El pla d'ús públic l'aprovarà l'Ajuntament de Castell de Castells, amb l'informe favorable previ de la conselleria competent en matèria d'espais naturals protegits. Prèviament a l'aprovació, es demanaran els informes necessaris a fi de garantir la seguretat i integritat de les persones davant del risc d'incendis, i s'adoptaran les mesures que els òrgans competents establisquen. Així mateix, es duran a terme els estudis pertinents per a determinar el risc real de despreniment o lliscament a la zona per la qual discorren les sendes en l'àmbit del paratge natural municipal, de manera que s'apliquen, si és procedent, les mesures de protecció necessàries per a mitigar o eliminar este risc. Les mesures que es determinen per a la zona de l'Àrea de Protecció Històricocultural (APHC) hauran de rebre prèviament informe favorable de la conselleria competent en matèria de patrimoni cultural.
Subsecció segona
Allotjament turístic i altres activitats hostaleres i recreatives vinculades a construccions
Article 51. Campaments de turisme o càmpings
Es prohibixen els càmpings i campaments públics i privats en tot l'àmbit del paratge natural municipal.
Article 52. Activitats recreatives i d'esplai vinculades a construccions
1. Es prohibix la construcció d'edificacions recreatives i d'esplai en l'àmbit del pla especial, llevat de les excepcions recollides en l'article 59 d'esta normativa.
2. Es prohibix la construcció d'edificacions esportives en l'àmbit del pla especial.
Subsecció tercera
Activitats recreatives no vinculades a construccions
Article 53. Esplai concentrat
L'esplai concentrat es definix com el que es desplega en un espai habilitat per a activitats recreatives, dotat amb equipaments d'escassa entitat com taules, bancs i papereres.
Es produirà exclusivament a les zones habilitades a este efecte, sempre que no produïsca minva dels valors naturals i paisatgístics existents a la zona.
Article 54. Acampada lliure
Es prohibix l'acampada lliure en tot l'àmbit del paratge.
Article 55. Activitats esportives organitzades
1. Amb caràcter general, a este respecte caldrà ajustar-se a les disposicions del Decret 179/2004, de 24 de setembre, del Consell.
2. Qualsevol activitat esportiva organitzada per entitats públiques o privades fora dels espais habilitats per a esta finalitat en l'àmbit del paratge natural municipal requerirà l'autorització prèvia de l'Ajuntament de Castell de Castells.
3. Es permet la realització d'esports pels particulars que no requerisquen l'ús d'elements sorollosos o puguen causar danys a la fauna i flora presents a la zona.
4. Es prohibix, amb caràcter general, la pràctica d'activitats motoritzades amb fins esportius o lúdics, com ara motocròs, trial, quads i semblants.
5. Estes activitats s'exerciran sempre que no produïsquen minva dels valors naturals, culturals i paisatgístics existents a la zona.
Secció novena
Xarxa viària i circulació
Article 56. Xarxa viària del paratge
1. La xarxa viària del paratge natural municipal està conformada pels camins, pistes i sendes que discorren pel seu àmbit territorial.
2. Les determinacions específiques per a les sendes i els itineraris del paratge natural municipal seran regulades pel pla d'ús públic. No obstant això, és recomanable la senyalització i promoció per mitjà de materials informatius, la difusió de recomanacions per a un comportament adequat a l'entorn natural i la senyalització informativa referent al paratge al llarg d'estes sendes.
3. L'Ajuntament de Castell de Castells podrà proposar la limitació de l'accés al públic a determinades àrees quant a la seua fragilitat, per a evitar molèsties a la fauna, o per raons referides a la conservació de valors i recursos naturals o culturals que es motiven justificadament.
4. L'Ajuntament de Castell de Castells senyalitzarà el traçat de les sendes que discórreguen per l'interior del paratge natural municipal.
Article 57. Circulació motoritzada al paratge
1. Amb caràcter general, a este respecte caldrà ajustar-se a les disposicions del Decret 8/2008, de 25 de gener, del Consell, pel qual es regula la circulació de vehicles pels terrenys forestals de la Comunitat Valenciana.
2. En particular, es prohibix la circulació motoritzada fora dels camins agrícoles i forestals del paratge, excepte en els casos següents:
a) Vehicles autoritzats per l'Ajuntament de Castell de Castells o per la conselleria competent en matèria d'espais naturals protegits.
b) Vehicles amb fins d'aprofitament agrari i els destinats a la realització de treballs de conservació i regeneració de la vegetació, i manteniment de caixers i gestió dels recursos hídrics.
c) Vehicles de les administracions públiques que circulen com a conseqüència de necessitats del servici o de la realització d'activitats de manteniment de les infraestructures, servicis públics, etc.
d) Vehicles que realitzen servicis de rescat, emergència o qualsevol altre de naturalesa pública.
e) Vehicles de les forces i cossos de seguretat de l'Estat.
Secció desena
Activitats d'urbanització i edificació
Article 58. Urbanisme
1. Este PE, a l'efecte urbanístic, qualifica la totalitat del paratge natural municipal com a sòl no urbanitzable protegit Paratge Natural Municipal Els Arcs.
2. Per a la correcta aplicació de la normativa, el pla general d'ordenació urbana vigent de Castell de Castells haurà de remetre a esta normativa per a qualsevol projecte o actuació que estiga dins de l'àmbit del paratge natural municipal.
Article 59. Edificació en el medi rural
Sense perjuí del que establix la Llei 10/2004, de 9 de desembre, de la Generalitat, es prohibix la construcció d'edificacions de nova planta en l'àmbit del PE, amb les excepcions següents: les edificacions que es puguen preveure com a equipament públic i edificacions destinades a servicis públics relacionats amb la gestió del paratge natural municipal o amb les activitats de gestió dels recursos ambientals, sempre que no siga possible la instal·lació en un altre tipus de sòl fora de l'àmbit del paratge i sempre que s'adapten als requisits establits en el planejament general o es tracte d'instal·lacions portàtils o desmuntables. En tot cas, caldrà obtindre l'informe favorable previ de la conselleria competent en matèria d'espais naturals protegits. S'haurà de respectar, en el disseny i la composició, l'entorn en què s'enclaven. A fi de garantir la deguda adaptació paisatgística d'estes edificacions al seu entorn, podrà exigir-se l'aportació de les anàlisis d'impacte sobre el medi en què es localitzen, incloent-hi la utilització de documents gràfics.
Secció onzena
Infraestructures
Article 60. Normes generals sobre les obres d'infraestructures
1. Es prohibix, amb caràcter general, la realització d'infraestructures de qualsevol tipus, com ara línies elèctriques i de telecomunicacions, vials, abocadors de residus sòlids, etc., excepte les destinades al servici d'instal·lacions i activitats autoritzades en el Pla Especial, al compliment dels objectius que s'hi plantegen, i les obres d'infraestructura que haja de realitzar la Confederació Hidrogràfica del Xúquer en l'àmbit de les seues competències, com també les promogudes per les administracions públiques destinades a l'interés general.
2. En el cas que siga necessari, segons el règim d'excepcions de l'apartat anterior, en la realització de noves infraestructures que afecten el paratge natural municipal s'optarà per les solucions que, des del punt de vista ambiental, causen menys impacte sobre l'espai natural protegit, necessàriament amb l'obtenció de l'informe favorable previ de la conselleria competent en matèria d'espais naturals protegits, sense perjuí de l'obligació d'obtindre les llicències o autoritzacions que hi siguen aplicables amb caràcter sectorial.
3. La realització d'obres per a la instal·lació, el manteniment o la remodelació d'infraestructures de qualsevol tipus s'haurà d'ajustar, a més de les disposicions de les normatives sectorials aplicables, als requisits genèrics següents:
a) Els traçats i emplaçaments hauran de realitzar-se tenint en compte les condicions ecològiques i paisatgístiques del territori, a fi d'evitar la creació d'obstacles a la lliure circulació o el rebliment de les aigües, la degradació de la vegetació natural o els impactes paisatgístics.
b) Durant la realització de les obres s'hauran de prendre les precaucions necessàries per a evitar la destrucció de la coberta vegetal, i quan s'acaben les obres caldrà restaurar el terreny i la coberta vegetal. Així mateix, s'evitarà la realització d'obres en els períodes en què puguen comportar alteracions i riscos per a la fauna.
c) Les autoritzacions i els altres requisits que específicament s'assenyalen per a la realització d'infraestructures s'hauran d'obtindre, en tot cas, amb caràcter previ a l'atorgament de la llicència urbanística.
d) Queda estrictament prohibit el depòsit i l'abocament de residus, tant líquids com sòlids, durant la realització de qualsevol infraestructura, qualsevol que siga la seua naturalesa i origen.
Article 61. Pla d'acció territorial de caràcter sectorial, Pla Eòlic de la Comunitat Valenciana
A este respecte, caldrà ajustar-se al que establix el pla d'acció territorial de caràcter sectorial, Pla Eòlic de la Comunitat Valenciana, aprovat per mitjà de l'Acord de 26 de juliol de 2001, del Consell, que qualifica com a zona no apta i zona exterior residual l'àmbit del paratge.
Secció dotzena
Activitats d'investigació
Article 62. Promoció de les activitats d'investigació
1. Amb independència de l'ús públic potencial del paratge natural municipal com a recurs utilitzable en la investigació bàsica sobre el medi físic, el territori i l'ambient socioeconòmic i cultural, a disposició en forma ordenada dels investigadors i les entitats i organismes especialitzats, l'Ajuntament de Castell de Castells, en col·laboració amb la conselleria competent en matèria de medi ambient, per a una millor gestió i administració de l'espai natural protegit, promourà la realització d'activitats d'investigació aplicada en matèria de coneixement i gestió dels recursos ambientals i culturals.
2. Estes activitats podran realitzar-se, atenent les seues característiques i els seus requeriments en mitjans humans i materials, amb mitjans propis de les administracions públiques competents o per mitjà de les col·laboracions oportunes amb entitats i organismes científics, tècnics o acadèmics. En este sentit, se subscriuran, amb els oportuns organismes i entitats científiques i acadèmiques els convenis o acords de col·laboració necessaris.
3. Les matèries prioritàries d'investigació aplicada en l'àmbit del paratge són les següents, en relació oberta que podrà adaptar-se a les necessitats de la gestió de l'espai natural protegit:
a) Investigació bàsica sobre les espècies de flora i fauna autòctones.
b) Desenrotllament de programes de conservació, recuperació i gestió d'espècies de flora i fauna considerats d'interés especial pel seu caràcter endèmic, rar o amenaçat, així com sobre les condicions per a la recuperació o millora dels seus hàbitats.
c) Investigació etnogràfica i etnològica sobre el medi humà tradicional del paratge.
d) Investigació sobre mètodes d'administració i gestió dels recursos naturals des de diferents perspectives: jurídica, administrativa i econòmica.
e) Mètodes de gestió de l'ús públic del paratge des dels punts de vista tècnic, sociològic, econòmic i empresarial.
f) Estudis sobre el patrimoni històric i arqueològic de l'àmbit del paratge.
4. L'Ajuntament de Castell de Castells facilitarà el coneixement i promourà la divulgació dels treballs d'investigació realitzats en l'àmbit del paratge.
Article 63. Autoritzacions
Sense perjuí del règim general d'autoritzacions que figura en les disposicions generals d'esta normativa, s'establix el règim específic següent per a la realització, per persones o entitats alienes a l'Ajuntament de Castell de Castells o a les conselleries competents en matèria de medi ambient i de patrimoni cultural, d'activitats o projectes d'investigació que tinguen com a objecte els recursos ambientals i culturals del paratge:
1. Les actuacions que afecten directament o indirectament la flora, la fauna o els hàbitats protegits requeriran l'autorització prèvia de la conselleria competent en matèria de biodiversitat i comunicació a l'Ajuntament de Castell de Castells. Amb esta finalitat, la persona o entitat que haja de realitzar l'activitat investigadora adjuntarà a la sol·licitud una memòria del projecte d'investigació que es desenrotllarà.
2. Les autoritzacions podran contindre condicions o restriccions per a l'execució del projecte. És possible la revocació si les investigacions s'aparten del que establix la memòria del projecte presentat o si les labors d'investigació s'han dut a terme vulnerant les directrius establides per l'autorització.
3. Una vegada realitzat l'estudi científic autoritzat, la persona o entitat autoritzada haurà de presentar un informe a l'Ajuntament de Castell de Castells sobre els resultats, així com sobre qualsevol altra dada que puga ser interessant des del punt de vista científic o de gestió de l'espai natural protegit. En el cas que els treballs d'investigació autoritzats siguen publicats, el director del projecte haurà d'aportar un exemplar de la publicació.
4. Les autoritzacions atorgades per a l'anellatge científic d'aus no exclouen la necessitat d'obtindre per l'anellador els permisos corresponents dels particulars, si és el cas.
5. Els promotors de projectes d'investigació sobre els valors naturals i culturals del paratge que no requerixen autorització prèvia perquè no afecten directament la flora, la fauna o els hàbitats protegits, hauran de comunicar a l'Ajuntament de Castell de Castells, no obstant això, l'existència del projecte, i li hauran de facilitar l'accés als resultats de les investigacions amb destinació al fons documental del paratge.
TÍTOL III
Normes particulars de regulació d'usos i activitats
CAPÍTOL I
Conceptes i aspectes generals
Article 64. Concepte
1. A l'efecte de particularitzar les normes protectores establides per mitjà d'este PE, s'han distingit, en l'àmbit del paratge natural municipal, les zones següents, a fi de definir els tractaments específics més ajustats a les seues necessitats de protecció, conservació i millora:
a) Àrea de Protecció Forestal (APF).
b) Àrea de Protecció Historicocultural (APHC).
2. Les determinacions inherents a estes categories de protecció constituïxen la referència normativa bàsica a l'hora d'establir els usos i activitats permesos i prohibits per este PE.
Article 65. Interpretació
1. En tot allò no regulat en estes normes particulars seran aplicables les disposicions contingudes en les normes generals de regulació d'usos i activitats.
2. En la interpretació de la normativa prevaldran les normes particulars sobre les generals.
CAPÍTOL II
Àrea de Protecció Forestal
Article 66. Caracterització i objectius específics
1. En esta àrea, que ocupa la major part del paratge, trobem masses de pineda, àrees de matoll, carrascars, vegetació de barrancs i superfícies de rocam de gran interés. Així mateix, inclou les zones del paratge amb presència d'hàbitats d'interés comunitari identificats en l'article 20 d'esta normativa.
2. Els objectius plantejats per a esta categoria de protecció es poden sintetitzar en:
a) Preservar la qualitat ambiental.
b) Conservació, potenciació i regeneració natural de la vegetació existent.
c) Mantindre els processos ecològics essencials i la diversitat biològica del paratge.
d) Conservar i restaurar les fites paisatgístiques existents.
e) Investigació, conservació i divulgació científica de la biodiversitat mediterrània, i especialment dels endemismes botànics presents en el paratge.
f) Combatre els processos erosius principalment en els sòls més degradats.
3. Plantejar estos objectius suposa, necessàriament, una limitació de les possibilitats d'ús. Es permetran únicament els usos compatibles amb els objectius proposats, sobretot els de tipus científic i cultural.
Article 67. Localització
1. Esta àrea ocupa la major part del paratge natural municipal, a excepció de la zona meridional, que pertany a l'Àrea de Protecció Historicocultural.
2. L'Àrea de Protecció Forestal té una superfície total de 337,01 hectàrees.
3. Esta àrea queda delimitada gràficament en els plans d'ordenació corresponents del PE.
Article 68. Usos permesos
1. Es consideren usos permesos, amb caràcter general, tots els destinats a afavorir la conservació i potenciació dels valors naturals i al manteniment dels processos ecològics essencials i la diversitat biològica.
2. Queden específicament permesos els usos següents:
a) Tractaments de millora i conservació de la vegetació, com ara cures naturals i netes, eliminació selectiva del matoll i, en especial, mesures per a aconseguir la regeneració natural.
En sòls degradats per l'erosió s'afavoriran totes les actuacions que tendisquen a la seua conservació (recuperació de la coberta vegetal, restauració i manteniment de marges, murs de pedra, manteniment d'antics cultius llenyosos, etc.).
b) Els usos i les actuacions destinats a millorar les condicions naturals i paisatgístiques d'este espai natural protegit o a facilitar la realització d'activitats científiques, didàctiques i recreativonaturalístiques, incloent-hi actuacions i adequacions didacticonaturalístiques de caràcter extensiu, com ara marcatge i senyalització d'itineraris i enclavaments singulars visitables o miradors o àrees de descans, així com les edificacions que es puguen preveure com a equipaments públics o destinades a servicis públics relacionats amb la gestió del paratge natural municipal, recollides en l'article 59 de la normativa general.
c) Obres i actuacions de millora de fonts i punts d'aigua, tant per a ús públic com per a la fauna.
d) Repoblació forestal segons les disposicions de la normativa general d'este PE i amb l'autorització prèvia de la conselleria competent en matèria de medi ambient.
e) Instal·lacions provisionals per a l'execució d'obres públiques. Prèviament a l'obtenció de la llicència urbanística, requeriran l'informe favorable de la conselleria competent en matèria d'espais naturals protegits.
f) Sense perjuí de les disposicions de l'article 21 d'estes normes, es permet la recol·lecció consuetudinària de fruits, llavors i plantes silvestres de consum tradicional, com ara bolets, móres, etc., sense perjuí de les limitacions específiques que la conselleria competent en matèria de medi ambient puga establir quan resulte perjudicial, per la seua intensitat o altres causes, per a la flora o fauna. En qualsevol cas, queda prohibida l'arrancada de la planta, que s'ha de recol·lectar per mitjà de tallada.
g) Infraestructures de defensa contra incendis forestals i, si és el cas, les obres de captació d'aigües que s'hi destinen sempre que hagen sigut previstes en el pla de prevenció d'incendis. Prèviament a l'obtenció de la llicència urbanística, haurà de comptar amb l'autorització de la conselleria competent en matèria de medi ambient.
h) Construcció i condicionament de pistes i camins forestals destinats exclusivament a la lluita contra incendis forestals, sempre que hagen sigut previstos en el pla de prevenció d'incendis, tal com preveu l'article 55 de la Llei 3/1993, de 9 de desembre.
i) L'activitat cinegètica, tal com es preveu en les disposicions de les normes generals de regulació d'usos i activitats d'este PE.
Article 69. Limitacions d'ús
1. Es consideren usos prohibits, amb caràcter general, tots els que comporten la degradació del medi o dificulten el desenrotllament dels usos permesos. En especial, es prohibixen tots els usos i les actuacions que no es troben directament vinculats a la millora i conservació de la riquesa biològica de la zona o a l'exercici d'activitats científiques i naturalístiques.
2. Queden específicament prohibits en estos espais:
a) Actuacions o activitats relacionades amb l'extracció d'àrids i terres per a l'explotació dels recursos miners.
b) Construccions i instal·lacions industrials i residencials de qualsevol tipus.
c) Actuacions i instal·lacions de caràcter turisticorecreatiu, excepte les adequacions didacticonaturalístiques previstes en l'article anterior.
d) Suports de publicitat exterior de qualsevol tipus, així com qualsevol forma de publicitat, excepte indicadors de caràcter institucional destinats a proporcionar informació sobre la zona, sense que suposen deteriorament del paisatge.
e) Obres o magatzems i instal·lacions relacionades amb l'explotació agrícola o ramadera. Inclouen hivernacles i infraestructures de servici a estes, així com instal·lacions d'emmagatzematge o primera transformació de productes forestals.
f) Infraestructures de qualsevol tipus, excepte les directament vinculades a la prevenció i control d'incendis forestals o destinades al servici d'edificacions o instal·lacions permeses, i les previstes en les normatives sectorials, així com les destinades a l'interés general.
g) Instal·lacions esportives de qualsevol tipus, així com activitats esportives que puguen comportar degradació del medi natural, particularment les que impliquen la utilització de vehicles de motor.
h) L'abocament de residus sòlids o líquids de qualsevol tipus que puguen contribuir a deteriorar la qualitat de les aigües, el sòl o el paisatge.
i) Es prohibix l'ús del foc amb qualsevol finalitat en tot l'àmbit de l'Àrea de Protecció Forestal, així com tirar mistos i puntes de cigarret i l'ús de cartutxos de caça proveïts de tacs de paper.
CAPÍTOL III
Àrea de Protecció Historicocultural
Article 70. Caracterització i objectius específics
1. L'Àrea de Protecció Historicocultural (APHC) constituïx el màxim exponent del paratge natural municipal des del punt de vista de la protecció. Comprén les zones del paratge que contenen un alt interés cultural.
2. Esta àrea comprén l'àmbit on es troben els elements patrimonials del paratge:
a) El Castellet, un castell àrab, construït en un punt estratègic, un dels més alts de la serra, a la penya del Castellet (1.045 metres). Este element patrimonial va ser declarat Bé d'Interés Cultural (BIC), codi 88.34.067-796, per la Direcció General de Patrimoni Cultural Valencià, de la Conselleria de Cultura, Educació i Esports, de la Generalitat.
b) L'Esbardal de Miquel el Serril, complex de pintures rupestres ubicades en diferents abrics, les quals van ser declarades BIC, a més de ser Patrimoni de la Humanitat per estar incloses en l'art rupestre de l'Arc Mediterrani.
En aplicació de la disposició transitòria primera de la Llei 5/2007, de 9 de febrer, i fins que no es formalitze la delimitació del seu entorn de protecció a través del procediment establit en l'article 39 de la llei esmentada amb l'aprovació del seu pla especial, els BIC tenen establit un entorn de protecció de 200 metres des del seu contorn extern.
3. Els objectius plantejats per a esta categoria de protecció es poden sintetitzar en:
a) Preservar o millorar l'estat dels diversos elements patrimonials identificats.
b) Impulsar estos enclavaments com a llocs d'interpretació cultural de la història de Castell de Castells, en tot cas sense posar en perill el seu estat de conservació.
c) Posada en valor com a recurs cultural de primer orde.
d) Promoure l'estudi científic en estos llocs, així com el descobriment de nous elements arqueològics.
Article 71. Localització
1. Esta zona es troba ubicada a la part meridional del paratge; a més, es correspon amb una de les zones de més altitud dins de l'àmbit d'este espai natural protegit.
2. L'Àrea de Protecció Historicocultural ocupa una superfície de 69,83 hectàrees.
3. Esta àrea queda delimitada gràficament en els plans d'ordenació corresponents del PE.
Article 72. Usos permesos
1. Es consideren usos permesos, amb caràcter general, tots els destinats a afavorir la protecció i conservació d'estos elements de patrimoni cultural.
En tot cas, qualsevol actuació que pretenga realitzar-se dins d'esta àrea haurà d'obtindre l'informe favorable previ de la conselleria competent en matèria de patrimoni cultural.
2. Queden específicament permesos els usos següents:
a) Estudis científics dels diversos elements patrimonials, així com la busca de nous jaciments.
b) Tractaments de millora i conservació de l'estat dels elements patrimonials. Difusió i posada en valor d'estos elements patrimonials.
c) Repoblació amb espècies forestals, amb l'autorització prèvia de les conselleries competents en matèria de medi ambient i patrimoni cultural, quan a causa dels estudis arqueològics s'hagen quedat àrees desproveïdes de la seua vegetació natural i esta repoblació no puga causar dany als béns patrimonials, a fi de pal·liar l'erosió.
d) Els elements i conjunts considerats recursos arqueològics i historicoartístics podran acollir usos turisticorecreatius sempre que no impliquen la pèrdua dels seus valors científics i culturals i amb l'obtenció prèvia de l'informe favorable de la conselleria competent en matèria de patrimoni cultural.
Article 73. Limitacions d'ús
1. Es consideren usos prohibits, amb caràcter general, tots els que comporten la degradació dels béns historicoculturals. En especial, es prohibixen tots els usos i les actuacions que no es troben directament vinculats a la millora i conservació d'estos enclavaments.
2. Segons l'article 35 de la Llei 4/1998, d'11 de juny, de la Generalitat, modificat per la Llei 5/2007, de 9 de febrer, tota intervenció que afecte el BIC o el seu entorn de protecció haurà de ser autoritzada per la conselleria competent en matèria de patrimoni cultural.
3. Fins que no es redacte el pla especial de protecció del BIC, qualsevol intervenció en este ha d'anar encaminada a la preservació dels valors patrimonials que van determinar el reconeixement i ajustant-se als criteris establits en la Llei 5/2007, de 9 de febrer, de modificació de la Llei 4/1998, d'11 de juny, de la Generalitat.
4. Queden específicament prohibits en estos espais:
a) Actuacions o activitats relacionades amb l'extracció d'àrids i terres per a l'explotació dels recursos miners.
b) Edificacions o construccions de qualsevol tipus i per a qualsevol finalitat.
c) Suports de publicitat exterior de qualsevol tipus, així com qualsevol forma de publicitat, excepte indicadors de caràcter institucional destinats a proporcionar informació sobre la zona, sense que suposen deteriorament dels valors patrimonials de l'àrea.
d) Obres o magatzems i instal·lacions relacionades amb l'explotació agrícola o ramadera. Inclouen hivernacles i infraestructures de servici a estes, així com instal·lacions d'emmagatzematge o primera transformació de productes forestals.
e) Instal·lacions esportives de qualsevol tipus, així com activitats esportives que puguen comportar degradació dels elements historicoculturals, particularment les que impliquen l'ús de vehicles de motor.
f) L'abocament de residus sòlids o líquids de qualsevol tipus que puguen contribuir a deteriorar els elements patrimonials presents.
g) Es prohibix l'ús del foc amb qualsevol finalitat en tot l'àmbit de l'àrea, així com tirar mistos i puntes de cigarret i l'ús de cartutxos de caça proveïts de tacs de paper.
h) L'espoliació de qualsevol element que puga suposar la pèrdua de material historicocultural de l'àrea.
TÍTOL IV
Normes per a la gestió del paratge natural municipal
Article 74. Règim general
1. L'administració i gestió del Paratge Natural Municipal Els Arcs correspon a l'Ajuntament de Castell de Castells.
2. La conselleria competent en matèria de medi ambient podrà prestar a l'Ajuntament de Castell de Castells l'assistència tècnica necessària i assessorament per a la gestió del paratge natural municipal.
3. El règim de gestió del paratge atendrà el marc establit amb caràcter genèric per als paratges naturals municipals per la Llei 11/1994, de 27 de desembre, de la Generalitat, així com les determinacions específiques que establix en la matèria el Decret 161/2004, de 3 de setembre, del Consell, de regulació dels paratges naturals municipals.
4. La gestió del paratge, quant al funcionament d'instal·lacions, equipaments i servicis, podrà delegar-se d'acord amb el que preveu la Llei 11/1994, de 27 de desembre, de la Generalitat. Esta gestió també podrà encomanar-se a altres entitats de dret públic o concertar-se amb institucions o entitats de naturalesa privada.
5. L'Ajuntament de Castell de Castells podrà promoure, per a assegurar la participació efectiva en la gestió del paratge natural municipal dels agents socials i econòmics implicats i d'altres administracions públiques, la constitució d'una entitat mixta amb participació de les administracions autonòmica i local, l'Administració general de l'Estat, a través del ministeri competent en matèria de medi ambient o de l'organisme de conca (Confederació Hidrogràfica del Xúquer), les universitats i centres d'investigació i del sector privat, com ara una fundació, un consorci o un altre tipus de figura prevista en la legislació vigent.
Article 75. Consell de Participació del Paratge Natural Municipal
El Consell de Participació del Paratge Natural Municipal Els Arcs es va crear per mitjà de l'Acord de 17 de març de 2005, del Consell, de declaració del paratge. Es tracta d'un òrgan col·legiat de caràcter consultiu que ha de col·laborar en la gestió i canalitzar la participació dels propietaris i interessos socials i econòmics afectats pel paratge.
La composició i el funcionament d'este òrgan queden establits en l'apartat 6 de l'acord de declaració.
TÍTOL V
Mecanisme de finançament
Article 76. Règim general
1. El finançament del paratge natural municipal anirà a compte de l'Ajuntament de Castell de Castells.
2. L'Ajuntament de Castell de Castells habilitarà en els seus pressupostos els crèdits necessaris per a la correcta gestió del paratge natural municipal.
3. La conselleria competent en matèria de medi ambient podrà participar en el finançament del paratge natural municipal, d'acord amb l'article 10 del Decret 161/2004, de 3 de setembre, del Consell, sense perjuí dels mitjans econòmics que poden aportar altres entitats públiques o privades que puguen tindre interés a coadjuvar al manteniment del paratge natural municipal.
TÍTOL VI
Règim sancionador
Article 77. Règim sancionador
1. La inobservança o infracció de la normativa aplicable al paratge natural municipal serà sancionada de conformitat amb la Llei 11/1994, de 27 de desembre, de la Generalitat, i amb la Llei 42/2007, de 13 de desembre, del Patrimoni Natural i de la Biodiversitat, sense perjuí del que és exigible en via penal, civil o de qualsevol altre orde en què es puga incórrer.
2. Els infractors estaran obligats, en tot cas, a reparar els danys causats i a restituir els llocs i elements alterats a la seua situació inicial.


Còpia Permalink ELI